
TIIVISTELMÄ 


Kirjoittajalla on käytössään monia retorisia keinoja, joilla hän voi vahvistaa lä- 
hettämäänsä viestiä. Opinnäytetyössäni pureuduin toimittaja, jääkiekkoanalyy- 
tikko Petteri Sihvosen käyttämiin keinoihin. Tavoitteena oli selvittää ne nimen- 
omaiset keinot, joilla Petteri Sihvonen loi itsestään asiantuntevan kuvan. 


Tutkimusaineistona on viisi Petteri Sihvosen jääkiekkoaiheista artikkelia. Kaikki 
artikkelit on julkaistu Urheilulehdessä vuoden 2010 aikana. Opinnäytetyön teo- 
riapohjana ovat Aristoteleen Aristoteles IX, Chaim Perelmanin Retoriikan valta- 
kunta ja siinä esiintyvä argumentaatioteoria sekä Arja Jokisen vakuuttelevan ja 
suostuttelevan retoriikan keinot. 


Tutkimuksessani paljastui se, että Petteri Sihvonen käyttää artikkeleissaan kah- 
ta eri roolia. Toinen jääkiekkoon analyyttisesti suhtautuva asiantuntija, jolle 
pääosassa ovat pelin taktiset elementit ja valmentajien rooli. Toinen rooli on 
jääkiekkoon intohimoisesti suhtautuva ”lätkäjätkä”, joka puolustaa fanimaisella 
asenteella jääkiekkoa sekä tiettyjä valittuja lajin ilmiöitä ja henkilöitä. 


Tutkimukseni perusteella voi päätellä, että eri rooleilla kirjoittaja voi paitsi antaa 
itsestään tietyn kuvan, myös saavuttaa laajemman yleisön. Eri rooleissa kirjoit- 
taja voi puhutella eri yleisöjä, joko osayleisöjä tai universaaliyleisöjä, ja yrittää 
vaikuttaa yleisöönsä valitsemalla sitä kiinnostavia aiheita ja käsittelemällä aihei- 
ta tietyllä tavalla. 

ABSTRACT 


A writer has several rhetoric methods to use when he wants to strengthen the 
message he sends. In my thesis | took a look at hockey journalist Petteri Sihvo- 
nen's methods. The goal was to find out the methods he uses when he wants to 
appear well-informed. 


The research material contains five hockey articles written by Petteri Sihvonen. 
Articles were published in Urheilulehti during 2010. My basic theory contains 
Aristotle IX by Aristotle, Chaim Perelmans argumentation theory and the persu- 
asive rhetoric methods by Arja Jokinen. 


My research shows that Petteri Sihvonen has two different roles in his articles. 
One role is an expert who takes an analytical view on ice hockey. He values the 
tactical elements of ice hockey and the role of coaches. The other role is a pas- 
sionate hockey fanatic, who defends hockey and certain phenomena and per- 
sons he appreciates. 


Based on my research, it is valid to draw a conclusion that writers can create 
certain images of themselves and reach a wider audience using different roles. 
In those roles the writer can address a universal or specific audience by select- 
ing subjects and rhetoric methods according to the audience he speaks to. 


Keywords: rhetoric, rhetoric methods, argumentation, Petteri Sihvonen, journal- 
ism 

1 JOHDANTO 


- - On välttämätöntä, ettei kiinnitetä huomiota vain puheen todistet- 
tavuuteen ja vakuuttavuuteen, vaan myös siihen, että puhuja antaa 
itsestään tietyn kuvan - - että puhuja näyttää tietynlaiselta. (Aristo- 
teles 2000, 60.) 


Edellisen lainauksen vuoksi innostuin pohtimaan, onko toimittajan mahdollista 
luoda itselleen tietynlainen kuva lukijoidensa silmissä, esimerkiksi kuva erityisen 
asiantuntevasta toimittajasta tai jopa maailman johtavasta analyytikosta. Entä 
miten lukijat saa paremmin vakuutetuksi kirjoittajan oman kannan oikeellisuu- 


desta? 


Opinnäytetyöni aihe on vakuuttavan asiantuntijuuden retorinen rakentuminen 
Petteri Sihvosen jääkiekkoaiheisissa artikkeleissa. Tutkimuksissani panostan 
erityisesti argumentointiin, sillä tehokas argumentaatio on toimittajille oivallinen 


työkalu eikä sitä ole nähdäkseni kovin paljoa tutkittu. 


Valitsin tutkittavakseni toimittaja, jääkiekkoanalyytikko Petteri Sihvosen. Suo- 
messa urheilujournalismilla on jopa ylikorostunut asema mediassa, mutta sitä 
on silti tutkittu melko vähän. Urheilujournalismi saa sen yhteiskunnalliseen mer- 
kittävyyteen suhteutettuna ylettömästi palstatilaa ja urheilu on eräs maamme 
suosituimmista viihdemuodoista, ellei jopa suosituin. Suomalaisessa urheilussa 
jääkiekko on ylivoimaisesti suurin ja seuratuin laji ja se kerää suurimmat katso- 
jamäärät ja sponsoritulot, joten oli loogista valita jääkiekosta kirjoittava toimitta- 
ja. Suomen jääkiekkopiireissä kiistellyin ja värikkäin urheilutoimittaja on Petteri 


Sihvonen, joten päädyin valitsemaan tutkimuskohteeksi hänet. 


Erityisen mielenkiintoinen tutkittava Sihvosen on siksi, että hän on nostanut 
vuosien varrella itse itsensä Suomen johtavaksi jääkiekkoanalyytikoksi ja jopa 


kutsuu itseään johtavaksi analyytikoksi. Toisaalta Petteri Sihvonen pitää itseään 


osittain lukijoidensa kaltaisena jääkiekon ystävänä, laji-ihmisenä. Sekoitus on 


kiehtova ja uskoakseni hedelmällinen tutkimukselle. 


Opinnäytetyössäni tutkin keinoja, joilla Sihvonen ylläpitää asiantuntija- 
asemaansa ja selvittämään Sihvosen argumentointia ja sitä, miten Sihvonen 
vaikuttaa lukijoihinsa. Teoriaosuus pohjautuu pitkälti Aristoteleen oppeihin sekä 
Chaim Perelmanin argumentaatioteoriaan ja Arja Jokisen vakuuttamisen kei- 
noihin. Tutkittavana aineistona on viisi Petteri Sihvosen vuonna 2010 kirjoitta- 


maa artikkelia. 


Opinnäytetyöni produktio-osuudessa kirjoitin 14 artikkelin sarjan jääkiekon SM- 
liigakauden 2010—2011 joukkueista. Kausiennakko on hyvin perinteinen urheilu- 
journalismin muoto, ja valtaosalla medioista on eri lajien sarjakausien alla oma 
kausiennakko. Kausiennakossa pääsin kokeilemaan asiantuntija-aseman luo- 
mista käytännössä ja harjoittelemaan vakuuttavan sekä asiantuntevan jääkiek- 


kotekstin kirjoittamista. 


2 ARGUMENTOINNILLA PYRITÄÄN VAIKUTTAMAAN YLEI- 
SÖÖN 


Käsittelen opinnäytetyössäni vaikuttavan asiantuntijuuden retorista rakentumis- 
ta jääkiekkoanalyytikko Petteri Sihvosen teksteissä. Antiikin ajoista asti retoriik- 
ka on mielletty hyvän puhumisen taidoksi. Aristoteles (2000, 5) liitti retoriikan 
vakuuttavaan puhumiseen, eli toisin sanoen katsojan, kuulijan tai lukijan vakuut- 


tamiseen argumentoijan väitteen oikeellisuudesta. 


Retoriikka voidaan käsittää esimerkiksi Mikko Koistisen mukaan (2003, 41) te- 
hokkaimmaksi mahdolliseksi argumentaatioksi. Argumentoinnin tarkoitus puo- 
lestaan on Palosen ja Summan mukaan (1996, 10) muuttaa tai vahvistaa ylei- 
sön käsityksiä. Kun tähän lisätään se, että tutkittava Petteri Sihvonen pitää itse- 
ään alansa johtavana suunnannäyttäjänä ja mielipidevaikuttajana Suomessa ja 
jopa maailmalla, päätin keskittyä tutkimuksessani suurelta osin Sihvosen argu- 


mentaation selvittämiseen. 


Palonen ja Summa (1996, 10) löytävät retoriikassa kolme päätasoa, jotka mää- 
rittyvät sen mukaan, mihin kielenkäytön osaan kiinnitetään eniten huomiota. 
Tasot ovat puheiden ja esitysten retoriikka, argumentoinnin retoriikka ja trooppi- 


en sekä kielikuvien retoriikka. 


Retoriikan tutkijoista tärkeimpiä on Chaim Perelman, joka käsittelee argumen- 
taatiota teoksessaan Retoriikan valtakunta (2007). Hänen argumentaatioteori- 
aansa nojaan tutkimuksessani vahvasti. Perelmanin mukaan yleisöllä on tärkeä 
osa argumentaatiossa. Yleisön on hyväksyttävä argumentoijan päättelyn ole- 
tukset, samoin kuin oletuksista vedettävät johtopäätökset. (2007, 28.) Hilkka 
Summan mukaan (1996, 70 — 71) tämä tarkoittaa sitä, että vakuuttavuus ei 
synny itsessään argumentoinnin loogisuudesta, vaan yleisön tulkinnasta esi- 
merkiksi syy-seuraussuhteiden uskottavuudesta. Argumentoinnilla pyritään 


suostuttelemaan yleisö argumentoijan kannalle tai pyritään yhteisymmärrykseen 


argumentoijan ja yleisön välillä. Argumentoijan tulee ymmärtää yleisöä ja olla 


sen kanssa ”samassa veneessä”. 


Summa erottelee (1996, 69) Perelmanin argumentaatioteoriasta argumentoin- 
nin lähtökohdat ja argumentoinnin tekniikat. Argumentoinnin lähtökohta on yh- 
teisymmärrys siitä, mihin argumentoija voi vedota. Näen tämän siten, että ar- 
gumentoija ei voi esimerkiksi vedota seikkaan X mikäli yleisö ei sitä hyväksy. 
Argumentoinnin tekniikat puolestaan ovat Summan mukaan kielen resursseja, 


esimerkiksi rinnastukset ja metaforat (1996, 69). 


Petteri Sihvosen kohdalla näkisin argumentoijan ja yleisön yhteisymmärryksen 
syntyvän suurimmaksi osaksi Sihvosen auktoriteettiasemasta. Hän asettaa 
usein, tiedostaen tai ei, itsensä lukijoiden yläpuolelle korostamalla historiaansa 
jääkiekon parissa. Korostamalla olleensa valmentaja hänestä tulee arrogantti 
asiantuntija, mikä kuitenkin toimii hänen pyrkiessään saamaan asiantuntija- 


aseman. 


Toisaalta Sihvonen asettaa välillä itsensä yleisön joukkoon luomalla oman eri- 
tyisyleisön, jääkiekkoa rakastavat ”lätkäjätkät”. Lätkäjätkä on Sihvosen itsensä 
lanseeraama termi, joka tarkoittaa lajin parissa intohimoisesti toimivia ihmisiä. 
Asettamalla itsensä tämän erityisyleisön jäseneksi hän pystyy vetoamaan sen 


erityisiin odotuksiin ja intresseihin. (Summa 1996, 67.) 


Perelman jakaa yleisön universaaliin ja erityisyleisöön (2007, 23- 28) Summan 
mukaan (2007, 67) yleisöllä Perelman tarkoittaa yksinkertaisesti sitä joukkoa 
johon halutaan vaikuttaa ja johon argumentointi tulee suhteuttaa ja johon vaiku- 
tetaan eri tavoilla. Universaaliyleisö pyritään vakuuttamaan yleispätevillä perus- 
teilla, kun taas erityisyleisöä pyritään suostuttelemaan vaikkapa yleisön eri- 


tyisintresseillä. 


Universaaliyleisö tarkoittaa nähdäkseni argumentaation muuttumista niin sano- 
tusti rautalangasta vääntämiseksi, jotta kaikki argumentaatiota seuraavat var- 


masti ymmärtävät asian. Mikko Koistinen (2003, 47) vertaa universaaliyleisöä 

journalismissa Pihtiputaan mummon käsitteeseen, joka tarkoittaa jutun kirjoit- 
tamista siten, että jokainen lukija varmasti ymmärtää mistä siinä on kyse. Koisti- 
senkin mukaan vaarana on tällöin sisällön vesittäminen liialla selittämisellä. 
Summan mukaan (1996, 67) Perelmanin universaaliyleisö on eräs tapa erottaa 


järkeen vetoava argumentointi tunteisiin vetoavasta retoriikasta. 


Erityis- tai osayleisön puolestaan käsitän spesifinä ihmisryhmänä, joka toden- 
näköisesti ymmärtää aiheesta enemmän. Heidän suostuttelussaan voidaan 
käyttää aiheeseen |liittyvää terminologiaa ja perustelut voivat mennä 
osayleisöön verrattuna syvemmälle. Esimerkiksi Petteri Sihvosen teksteissä 
erityisyleisö on korostetun suuressa roolissa. Ensinnäkin hänen teksteistään 
saa eniten irti, jos lukija on itse kiinnostunut jääkiekosta. Tekstit sisältävät 
yleensä paljon peliin liittyviä termejä, kuten viivelähdöt tai vaikkapa kolmella 
kaistalla hyökkääminen, ja ne käsittelevät aiheita, joita aiheeseen perehtymätön 
ei välttämättä ymmärrä. Osassa Sihvosen tekstejä vaaditaan jopa Sihvosen 
aiempien tekstien tuntemista, sillä hän on luonut artikkeleissaan omia termejä ja 
määritelmiä pelin ilmiöille. Näitä hän ei aina selitä auki lukijalle, vaan olettaa 


edellisten tekstien olevan tuttuja. 


Myös Jokinen (2002, 128) nostaa esiin puhuja-yleisösuhteen. Jokisen mukaan 
puhe pyrkii sitouttamaan tietyn yleisön johonkin argumenttiin. Jokinen myös 
väittää, että puhe aina suunnattu jollekin. Jokinen jaottelee lisäksi erilaisia reto- 
risia keinoja, joilla tehostaa argumentointinsa vaikuttavuutta. Hän jakoi nuo reto- 
riset keinot kahteen osaan. Toisessa keskitytään väitteen esittäjään ja toisessa 
esitettyyn argumenttiin. Väitteen esittäjän on helpompi saada argumenttinsa 
läpi, jos hän herättää yleisössään luottamusta. Toisaalta voi myös panostaa 
ajamansa asian retoriseen vahvistamiseen yleisön silmissä. Jokisen listaamia 
retorisia keinoja vakuuttamisen lisäämiseksi ovat muun muassa etäännyttämi- 
nen omista intresseistä, jota voisi kuvailla esimerkiksi argumentoijan pyyteettö- 
myydeksi. Sen lisäksi argumentoija voi oikeuttaa argumenttinsa puhujakatego- 
rioiden kautta, mikä tarkoittaa esimerkiksi sitä, että professorin antamalla lau- 
sunnolla on automaattisesti varsin korkea arvo. Liittoutumisasteen säätely puo- 


lestaan ilmaisee sen, esittääkö argumentoija väitteen ”omissa nimissään”. Nar- 
10 


ratiiveilla vaikuttaminen on tapahtumakulkujen luomista vaikutelman antamisek- 
si. Jokisen mukaan myös rinnastusten, ääri-ilmaisujen ja kontrastien käyttämi- 


nen voi toimia vakuuttamisen keinona (2002, 128). 


Perelman erottaa teoksessaan luonnollisen todistamisen ja argumentaation. 
Loogisissa päättelyissä kaikki perustuu aksioomille, eli ilmiselvästi paikkansapi- 
täville oletuksille. Perelmanin (2007, 10 — 11) mukaan argumentaatiossa pitää 
huomioida myös tulkinnallisuus. Summa (1996, 63) ymmärtää tämän siten, että 
yhteisymmärrys arvoista syntyy argumentoinnin kautta ja että väitteiden uskot- 
tavuutta lisätään tai vähennetään argumentoimalla. Yleisön rooli korostuu jäl- 
leen: yleisön on hyväksyttävä argumentointi. Tällöin universaaliyleisön, eli käy- 


tännössä kaikkien, hyväksymät päätelmät saavat faktan arvon. 


Hilkka Summan mukaan (1996, 74-75) retoriikan tutkija Stephen Toulmin puo- 
lestaan näkee argumentaation pelkästään päättelynä. Tällöin suostutteluele- 
mentti ei ole mukana. Toulminin muodollisesti pätevä jos P, niin P -päättelytyyli 
sopii myös hyvin Petteri Sihvosen teksteihin. Sihvosen argumentointi on usein 
hyvin suoraviivaista. Hän vetää selkeitä syy-yhteyksiä tyytymättä selittelemään 
niitä kovinkaan tarkasti lukijoilleen. Tällöin Perelmanin yleisö jää kuviosta pois, 


kun Sihvosen ei juuri yritä suostutella lukijoitaan. 


Toinen retoriikan tutkija Kenneth Burke puolestaan korosti Summan mukaan 
(1996, 60) retoriikan salakavaluutta. Burken mukaan kielenkäytöllä ja sanava- 
linnoilla vääristellään todellisuutta. Tätä yritystä selkeyttää monimutkaisuutta 


Burke kutsui termistisiksi ilmaisuiksi ja mielikuviksi asioista. 


11 


3 KOLME NÄKÖKULMAA PETTERI SIHVOSEEN 


Tutkimusmateriaalina on viisi Petteri Sihvosen Urheilulehteen vuoden 2010 ai- 
kana kirjoittamaa artikkelia. Artikkelit ovat Vuosikymmenen kyseenalaiset kas- 
vot (Sihvonen a), Punakaarti (Sihvonen b), Näin kaatuu mestari (Sihvonen c), 
Kuohittujen miesten kevät (Sihvonen d) ja Käärme lumepuutarhassa (Sihvonen 
e). Artikkelit ovat aineistoani ja viittaan niihin tutkielmassani. Suorat lainaukset 
Petteri Sihvosen teksteistä ovat tutkielmassani kursivoitu niiden erottamiseksi 


muusta tekstistä. 


Analysoin Sihvosen artikkeleita kolmesta eri näkökulmasta. Ne ovat Johtavan 
asiantuntijan" ja lätkäjätkän roolit, Sihvonen valmentajana ja Sihvonen jääkiek- 
koilun puolustajana. Ensimmäisestä näkökulmasta tarkastelen Sihvosen käyt- 
tämien kahden roolin, asiantuntevan analyytikon ja intohimoisen jääkiekon ystä- 
vän, eriäväisyyksiä teksteissä sekä niitä keinoja, joita hän kummassakin roolis- 
saan käyttää kohdeyleisöönsä vaikuttamiseksi. Kahdessa jälkimmäisessä kap- 
paleessa pureudun tarkemmin teemoihin, joita Sihvonen eri rooleissaan käsitte- 


lee ja siihen, mihin hän pyrkii rooleillaan vaikuttamaan. 


3.1 Lätkäjätkän ja johtavan asiantuntijan roolit — kuin Jekyll ja Hyde 


Petteri Sihvosella on toimittajana kaksi roolia. Sihvonen on nostanut itsensä 
maan johtavaksi jääkiekkoanalyytikoksi. Hän jopa käyttää nimitystä Johtava 
itsestään joissakin artikkeleissaan. Toisaalta hän myös korostaa olevansa laji- 
ihminen, joka rakastaa jääkiekkoa samalla tavalla kuin katsojat katsomossa. 


Tästä roolistaan hän käyttää termiä /lätkäjätkä. 


! Petteri Sihvonen viittaa itseensä termillä Johtava asiantuntija. 

Sihvosen kohdalle sopii erityisen hyvin Jokisen (2002, 135) esiin nostama puhu- 
jakategorialla oikeuttaminen. Jokisen mukaan ”yksi ja sama puhuja voi katego- 
risoida itseään useilla vaihtoehtoisilla tavoilla. Hän voi puhua vaikkapa opiskeli- 
jana, äitinä, kunnanvaltuutettuna, kissan omistajana tai suomalaisena.” (Joki- 
nen 2002, 135) Petteri Sihvonen kategorisoi siis itsensä johtavaksi analyytikoksi 


sekä jääkiekkoilun puolestapuhujaksi. 


Sihvosen mielenkiintoista kahtiajakoa voidaan soveltaa myös Perelmanin ar- 
gumentaatioteorian yleisöosuuteen. Universaaliyleisö, ”Pihtiputaan mummo”, tai 
miksi sitä ikinä haluaakin kutsua, tarvitsee helpommin ymmärrettäviä ja omak- 
suttavia vaikuttamisen keinoja, kuten yksinkertaisempaa kieltä ja selkeämpää 
argumentointia. Tulen vastedes kutsumaan tätä osuutta Lätkäjätkä-Sihvoseksi. 
Osayleisöä toimittaja pystyy haastamaan aivan eri tavalla. Sihvosen kohdalla 
tämä tarkoittaa pelin pilkkomista pieniin osiin ja pikkutarkkaa peliteoreettista ja - 
taktista keskustelua. Toisaalta osayleisön kanssa argumentointi voi olla suora- 
viivaisempaa, sillä yleisö pysyy kärryillä, vaikka kaikkia asioita ei selitetä perus- 
tasolla auki. Sihvonen kävi asiasta aikoinaan myös dialogia yleisönsä kanssa 
jääkiekkoaiheisella Jatkoaika.com-verkkosivustolla —(Jatkoaika.com, haettu 
1.9.2010). Tämä osuus kulkee tutkielmassani vastedes nimellä Johtava- 


Sihvonen. 


3.1.1 Johtava-Sihvoselle jääkiekko on taktinen peli 


Ensimmäistä kahdesta Petteri Sihvosen roolista nimitän tutkielmassani Johtava- 
Sihvoseksi. Tässä roolissa korostuu hänen tietämyksensä jääkiekon taktisista 


ominaisuuksista sekä itse luotu asema ”Johtavana analyytikkona”. 

Johtava-Sihvosen osayleisön kanssa käymä peliteoreettinen keskustelu näkyy 
parhaiten artikkelissa Näin kaatuu mestari (Sihvonen d), jossa Sihvonen analy- 


soi silloisen hallitsevan Suomen mestarin Jypin peliä. 


JYP dominoi ja horjuu — jos ylipäätään horjuu — paradoksaalisesti 
saman ulottuvuuden eli pelikirjan ja -suunnitelman tiimoilta. - - 
Etenkin kotikaukalossa JYPin kolmioprässiin perustuva itseohjautu- 
va viisikkopaine on valtava. 


Harvoin Jyp saa tuhotuksi ensimmäisen tai edes toisen syötön vas- 
tustajan syöttöketjusta. Useimmiten syöttöketjuja terrorisoiva kolmi- 
prässi osuu vastustajan kolmanteen syöttöön. Ja tällöin kyse on sii- 
tä, että kiekkokontrolliin pyrkineen viisikon ”neljännet tai ”viidennet” 
pelaajat - - (Sihvonen c, 14 — 15.) 


Edellisissä lainauksessa tiivistyvät hyvin Johtava-Sihvosen jopa tieteelliseksi 
yltyvä kielenkäyttö sekä uppoutuminen lajin taktisiin saloihin. Esimerkiksi sana 
paradoksaalinen ei ole kovin yleinen jokapäiväisessä kielessä, vaan se on Sih- 
vosen käyttämää tieteellistä kieltä. Sana pelikirja puolestaan on Sihvosen va- 
kiosanastoa, jonka hän on luonut jääkiekon taktisesta puolesta puhuttaessa. 
Kolmioprässi, syöttöketjut, kiekkokontrolli ja viisikkopaine puolestaan ovat muita 
lajin taktisia elementtejä kuvaavia sanoja. Sihvonen olettaa siis ainakin osan 
lukijakunnastaan ymmärtävän kirjoituksiaan ja pysyvän kärryillä melko vaikeista 


termeistä ja syvälle lajiin uppoutumisesta huolimatta. 


Sihvonen puhuu artikkelissa myös esimerkiksi takakarvauksesta, kiekkokontrol- 
lijoukkueista, pystysuunnan jääkiekosta, universaaleista pallopelitotuuksista ja 
paineistavasta alivoimaneliöstä, joiden merkitys ei välttämättä aukene jokaiselle 
lukijalle (universaaliyleisölle), vaan niiden ymmärtäminen vaatii tutustumista 
Sihvosen aiempaan tuotantoon. Kuten Summa (1996, 68) pohtiikin, universaali- 
yleisöä pyritään vakuuttamaan yleispätevästi, kun taas erityisyleisö vaatii eri 
keinoja. Johtava-Sihvosen erityisyleisö on voinut seurata Sihvosen jo muuta- 
man vuoden ajan käymää pelitapakeskustelua, jolloin esimerkiksi termistö on jo 


tullut tutuksi. 

Johtava-Sihvosen itselleen asettama asiantuntija-asema mahdollistaa melko 
suoraviivaisen argumentoinnin. Perelmaninkin mainitsemat (2007, 93—94) pe- 
räkkäisyyssiteet eli argumentaatio, jossa käytetään syy-seuraussuhteita, toistu- 
vat Sihvosen teksteissä melko usein. Otan esimerkeiksi artikkelin Kuohittujen 


miesten kevät ja jo aiemmin käsittelemäni Näin kaatuu mestari -artikkelin. 


Ensin mainittu (Sihvonen d) käsittelee Suomen jääkiekkomaajoukkueen pää- 
valmentaja Jukka Jalosen kokemaa luottamuspulaa. Johtava-Sihvonen näkee 
pääsyyllisenä Suomen Jääkiekkoliiton puheenjohtaja Kalervo Kummolan, joka 
on Johtava-Sihvosen mukaan vähentänyt päävalmentajan arvovaltaa teoillaan. 
Johtava-Sihvonen käyttää jopa termiä kastroi Jalosen. Johtava-Sihvonen myös 


syyttää Kummolaa suoraan. 


Suomalaisen jääkiekkoilun pinta kiiltää MM-kisojen aattona, mutta 
pinnan alla kytee voimakas kriisi. Sen kriisin isä on Suomen Jää- 
kiekkoliiton puheenjohtaja Kalervo Kummola. (Sihvonen d, 12.) 


Tämän seurauksena Johtava-Sihvonen vetää seuraavat johtopäätökset: pu- 
heenjohtajan toimien vuoksi päävalmentajan, ja valmentajien yleensäkin, ase- 
ma on heikentynyt. Sen vuoksi pelaajien arvostus valmentajia kohtaan laskee, 
maajoukkueen pelisuoritukset heikkenevät, suomalaisen jääkiekkoilun taso 


heikkenee ja laji lopulta tuhoutuu Suomessa. 


Johtava-Sihvonen löytää suoraviivaisella argumentoinnillaan tähän kuitenkin 
myös pelastuksen, Kummolan erottamisen. Johtava-Sihvonen artikkelin mu- 
kaan valmentajia aliarvoivan Kummolan on erottava, jotta jääkiekon puhemie- 
heksi saadaan kyvykkäämpi henkilö, ja valmentajat voivat saavat ansaitseman- 
sa tuen ja suomalainen jääkiekko elpyy. Jälleen selvät syy-seuraussuhteet piir- 


tävää argumentointia. 


Artikkelissa Näin kaatuu mestari (Sihvonen 2010c) Johtava-Sihvonen pääsee 
käsittelemään suosikkiaihettaan, itse lanseeraamaansa termiä pelikirja. Pelikir- 


ja-termi tarkoittaa käytännössä joukkueen pelitapaa. Pelikirjan Johtava- 

Sihvonen pystyy tarvittaessa pilkkomaan hyvin pieniin osiin. Näin kaatuu mesta- 
ri -artkkelissa Johtava-Sihvonen nostaa esiin tavat, joilla vastustajat voivat pär- 
jätä hallitsevalle Suomen mestarille Jypille. Artikkelissa on ilmaus kaatamisen 
kaava, joka viittaa matematiikkaan. Näen Johtava-Sihvosen todistelun jopa ma- 
temaattisena, mikä ilmenee esimerkiksi kaava-sanasta. Summan esille nostama 
Toulminin jos P, niin P -argumentointi (Summa 1996, 74) sopii tähän täydelli- 
sesti. Johtava-Sihvosen artikkelin mukaan kiekonhallintaan perustuva pelityyli, 
kotiedun ryöstäminen, joukkueen organisointi, pelirohkeus ja jyväskyläläisten 


pienten aukkojen hyödyntäminen voivat johtaa voittoon. 


Perelmanin mukaan yleisön tulee olla samaa mieltä argumentaation asianmu- 
kaisuudesta ja todennäköisyydestä, jotta argumentaatio toimisi (Perelman 2007, 
94). Näen Sihvosen suoranaisesti ohittavan tämän kohdan: hän on Johtava- 
Sihvosena aina oikeassa, ellei joku suoranaisesti todista hänen mielipidettään 
vääräksi. Tällöin hän voi aiempiin kirjoituksiinsa ja asiantuntijuuteensa vedoten 


argumentoida hyvin suoraviivaisesti. 


Johtava-Sihvonen pystyy myös olettamaan erityisyleisönsä seuraavan hänen 
aikaisempia tuotoksiaan. Tämän voi päätellä siitä, että samat teemat toistuvat 
eri artikkeleissa. Esimerkiksi artikkeleissa Punakaarti (Sihvonen b) ja Kuohittu- 
jen miesten kevät (Sihvonen d) käsitellään molemmissa jääkiekkoliiton puheen- 
johtaja Kalervo Kummolaa sekä hänen suhdettaan maajoukkueen valmentajiin 
ja pelaajiin. Myös suomalaisen jääkiekon huono tila on molemmissa teemana. 


Ensimmäisen jutun mukaan 


- - jääkiekkoilumme asiat ovat melko paljon huonommin kuin mitä 


nyt saavutetusta tuloksesta voi päätellä. (Sihvonen b, 71.) 


Jälkimmäisessä jutussa tilanne onkin jo suopalon lailla kytevä kriisi. Ensimmäi- 
sen jutun mukaan valmentajia kohdellaan huonosti, eli Kummolalle valmentajat 
ovat välttämätön paha, jälkimmäisessä jutussa Sihvonen vaatii, että valmentajat 
lyöttäytyisivät yhteen ja laatisivat Kummolan vastaisen julkilausuman. Ensim- 


mäisessä jutussa 

Kummolan kaksi oikeaa päämussukkaa istui Vancouverissa suoja- 
työpaikkaistuimilla lehtoparvella - - Jari Kurri ja Timo Jutila. (Sihvo- 
nen b, 72-73.) 


Seuraavassa artikkelissa kyseinen duo onkin jo kitiseviä hiiriä. On huomattavis- 
sa,, että Sihvonen rakentaa mielipiteitään pitkäjänteisesti ja kärjistäen. Tämä on 
kuin suoraan Jokelan (2002, 144) narratiiveilla vaikuttamista. Sihvonen luo si- 
joittaa tapahtumia ja asioita osaksi tapahtumakulkua ja luo siten totuudenmu- 


kaisen vaikutelman. 


3.1.2 Lätkäjätkä-Sihvonen kikkailee kielellä ja yksinkertaistaa 


Petteri Sihvosen toisen roolin, Lätkäjätkä-Sihvosen, tavoittelema yleisö ovat 
kaikki lajista kiinnostuneet. Maanitellessaan universaaliyleisön lukijoita Sihvo- 
nen ei pureudu pelin taktisiin puoliin kovin paljoa. Ilmaisu on kärjistettyä, musta- 
valkoista ja kielellisesti rikasta, toisin sanoen hän käyttää Jokisen (2002, 153) 
rinnastusten, ääri-ilmaisujen ja kontrastien käyttäminen voi toimia vakuuttami- 


sen keinona. 


Parhaiten Lätkäjätkä-Sihvosen retoriikka näkyy kielellisissä valinnoissa, joissa 
hän käyttää aiemmin mainitsemaani Burken salakavalaa retoriikkaa sekä Sum- 
man esiin nostamia kielen resursseja. Artikkeleissa Kuohittujen miesten kevät 
(Sihvonen 2010d) ja Punakaarti (Sihvonen 2010b) ja Käärme lumepuutarhassa 
(Sihvonen 2010e) ilmenee parhaiten Sihvosen dramaattinen kielenkäyttö. Kat- 
son dramaattisen kielenkäytön olevan yksi niistä keinoista, joilla Lätkäjätkä- 


Sihvonen herättää universaaliyleisön mielenkiintoa. 

Jo kolmen edellä mainitun artikkelin otsikot sisältävät värikkäitä kulttuurillisia 
viittauksia ja ovat siten helposti lähestyttävissä. Ne myös antavat jo paljon in- 
formaatiota jutun sisällöstä. Kuohittujen miesten kevät viittaa keväällä pelatta- 
viin MM-kisoihin, joissa jutun perusteella joukkue on kuohittu eli tehty testoster- 
nittomiksi epämiehiksi jääkiekkoliiton toimesta. Punakaarti-artikkelin otsikko 
puolestaan viittaa jutussa käsiteltävään maajoukkueen sisäiseen sisällissotaan, 


jossa osa pelaajista on hylännyt päävalmentajan. 


Käärme lumepuutarhassa taas on raamatullinen vertaus käärmeeseen, jonka 
vuoksi Aatami ja Eeva joutuivat pois paratiisista. Jutun käärme on jääkiekkoseu- 
ra Jokerien silloinen tuore toimitusjohtaja, joka nautti jääkiekkopiireissä suurta 
arvostusta, mutta joka Lätkäjätkä-Sihvosen mukaan ei ollut maineensa arvoi- 
nen. Lätkäjätkä-Sihvonen viittasi uuden toimitusjohtajan saattavan ajaa Jokerit 
turmioon. Sana lumepuutarhakin on kielellistä peliä. Lume-sana viittaa siihen, 
että joukkueessa ei muutenkaan ole kaikki täysin hyvin, vaikka niin voisi luulla 


paratiisin puutarhassa olevan. 


Itse artikkeleissa sama värikäs kielenkäyttö jatkuu. Kuohittujen miesten kevät - 
artikkelin Lätkäjätkä-Sihvonen aloittaa suoranaisella jääkiekon MM-kisojen heh- 


kutuksella: 


Lauantaina jäälle luistelee ensimmäisen kerran sinivalkoinen lei- 
jonalauma, Suomi. Kansallinen kevätrituaali, jääkiekon MM-kisat, 


on valmis alkamaan. (Sihvonen d, 14.) 


Hehkutus vertaa Suomen jääkiekkomaajoukkueen ensimmäistä peliä uskonnol- 
liseen rituaaliin ja mainitsee myös varmasti jokaiselle tutut Suomen joukkueen 
tunnukset, sinivalkoisen peliasun ja leijonavaakunan. Kuka tahansa suomalai- 
nen (eli käytännössä universaaliyleisö) ymmärtää kyseisen virkkeen sisällön ja 
pääsee siten juttuun sisälle. Alun jälkeen Lätkäjätkä-Sihvonen dramatisoi tilan- 
netta ja hänen retoriikassaan kaikki käsiteltävät henkilöt on vahvasti roolitettu ja 
tilanne on dramatisoitu kuin näytelmässä. Jokisen (2002 144) mukaan kyseessä 


on narratiivin hyödyntäminen vakuuttavuuden luomiseksi yleisön edessä. 
18 


Kuohittujen miesten kevät -artikkelissa Lätkäjätkä-Sihvosen mukaan Suomen 
maajoukkueen ongelmat ovat suopalon tavoin kytevä kriisi, valmentajien aliar- 
vostus on tyhmä ja umpimielinen ristiretki tai valmentajien kastrointi, jopa val- 
mentajavihaa. Tilanteen pääsyyllinen, jääkiekkoliiton puheenjohtaja, on pelaaji- 
en saunakaveri ja fani, suomalaisen jääkiekkoilun suuri yksinvaltias sekä jyräh- 
telyjen ja möläyttelyjen kuningas. Kuninkaan apuna on vähättelevästi poikia ja 
päävalmentaja vain näytelmän uhri. Loppujen lopuksi puheenjohtaja ei ole pää- 
valmentajan selkänoja, joka hänen tulisi olla, vaan vain pelaajia fanittava ja ha- 


laileva vanhus, josta aika on ajanut armotta ohitse. 


Punakaarti-artikkelissa käsitellään pitkälti samoja teemoja. Uhkakuvana on 
Suomen jääkiekkomaajoukkueen menestyksen loppuminen, eli Lätkäjätkä- 
Sihvosen sanoin kultainen sukupolvi tuhoutui viimeisen auringonlaskun aattona. 
Artikkelissa käsitellään joukkueen pelaajia, kuten kapteenien kapteeni Saku 
Koivua, joka petti valmentajan ja jonka titteli voidaan repiä hänen rinnastaan 
pois. Koivun kaltaiset valmentajaa kunnioittamattomat pelaajat ovat Sihvosen 
mukaan kukkahattupelaajia ja mussukoita. Päävihollinen on sama kuin Kuohit- 
tujen miesten kevät -artikkelissa, Rautakansleri, joka suosii valmentajina help- 
poheikkejä ja pelaajista hänen fanikorttipakkaansa sopivat NHL-pelaajat muiden 


joutuessa mustalle listalle. 


Käärme lumepuutarhassa käsittelee eri teemaa kuin kaksi aiempaa. Silti Lätkä- 
jätkä-Sihvonen ei luovu universaaliyleisöön uppoavasta dramaattisesta tyylis- 
tään. Artikkeli käsittelee jääkiekkoseura Jokerien toimitusjohtajaksi valittua Jar- 
mo Kekäläistä, jonka valinnan tultua julki jopa jääkiekkoilun jumalat huokailivat. 
Sihvosen mukaan tämä sateentekijä on kuitenkin vain kukkopoika ja pyrkyri, 
jonka ammattitaito ei riitä. Kekäläisen tultua päävalmentaja joutunee pyövelin 
kirveen alle, sillä Kekäläisen tyylillä kaveripohjaltahan näissä hommissa men- 
nään, ammattimaisuudesta viis. Sihvonen on myös huolissaan Suomen suu- 
rimman jääkiekkojoukkueen vaikutuksesta muuhun jääkiekkoon. Me intohimoi- 
set suomalaiset lätkäjätkät toivomme Kekäläisen onnistuvan, vaikka tämä on 


toisella silmällä eri tehtäviin tähyilevä, hänen otteensa työhön muistuttaa liikaa 

niitä taviksille tarkoitettuja manageripelejä eikä tämä välttämättä ole aidosti 
suomalaisen ja helsinkiläisen jääkiekkoilun asialla. Lätkäjätkä-Sihvonen muis- 
tuttaa sanavalinnoillaan pitkin juttua olevansa itse ammattilainen, mutta myös 
jääkiekkoilun ystävä. Vaikka hän ei arvosta taviksille tarkoitettuja pelejä, on hän 


silti ”iIntohimoinen suomalainen lätkäjätkä. 


Lätkäjätkä-Sihvonen käyttää myös vastakkainasettelua ja mustavalkoisuutta 
artikkeleidensa ongelmien yksinkertaistamiseksi. Sekin on nähdäkseni salaka- 
vala retorinen keino. Seuraavaksi esittelen kohtia, joissa Lätkäjätkä-Sihvonen 


käyttää näitä keinoja. 


Artikkelissa Punakaarti Sihvonen käsittelee Suomen jääkiekkomaajoukkueen 
hajaantumista olympialaisten aikana. Lätkäjätkä-Sihvonen kärjistää tilanteen 


jakamalla joukkueen jo ingressissä kahteen leiriin. 


Leijonat jakautuvat Vancouverissa Kalervo Kummolan saunakave- 
reihin ja joukkuepelaajiin. Saku Koivu valitsi ensimmäisen junan. 


Ville Peltonen jälkimmäisen. (Sihvonen d, 71.) 


Sama kahden leirin retoriikka jatkuu pitkin artikkelia. Sihvonen löytää joukku- 
eesta Pohjois-Amerikassa pelaavia ja Euroopassa pelaavia, mussukoita ja am- 
mattilaisia, status-pelaajia ja Leijonasydämisiä sekä pelitapaa ymmärtämättö- 
miä ja taktisesti älykkäitä pelaajia. Molemmille leireille Sihvonen jakaa myös 
johtajan, Pohjois-Amerikassa pelaavat pelitapaa ymmärtämättömät mussukat 
ovat jääkiekkoliiton puheenjohtajan leirissä ja Euroopassa pelaavat taktisesti 
älykkäät ammattilaiset päävalmentajan puolella. Tällä näppärällä jaolla Lätkä- 
jätkä-Sihvonen yksinkertaistaa tilanteen lukijoille ja myös paljastaa oman kan- 
tansa. Perinteisesti varsin miehisessä lajissa esimerkiksi mussukaksi kutsumi- 
nen on tulkittava negatiiviseksi nimitykseksi, toisin kuin melko universaalisti po- 
sitiivinen termi ammattilainen. Voi siis olettaa, että Sihvonen itse arvottaa am- 


mattimaisesti toimivat mussukoiden edelle. 

Lätkäjätkä-Sihvonen pystyy kielellisellä kikkailulla yksinkertaistamaan myös 
lempilapsensa, pelikirja-termin. Näin kaatuu mestari -artikkelissa (Sihvonen c) 
Johtava-Sihvonen kävi läpi pelin taktisia ulottuvuuksia varsin yksityiskohtaisesti. 
Lätkäjätkä-Sihvonen sen sijaan palvelee universaaliyleisöään yksinkertaisem- 


malla kielellä. Artikkelin eräässä nostossa Sihvonen kirjoittaa 


Dufvan soturit ovat kaukalossa kuin itsemurhapommittajia, jotka 
ovat valmiita uhraamaan oman etunsa joukkueen edun nimissä. 
(Sihvonen c, 14.) 


Lätkäjätkä-Sihvonen vertaa jääkiekkoilijoita sotureihin ja siten jääkiekkoa so- 
dankäyntiin, ja tässä sodassa rohkeat joukkueen etua ajavat itsemurhapommit- 


tajat pärjäävät. Toisaalla hän toteaa, että 


Dufva on oikea velho virittämään joukkueensa liki uskonnolliseen 
pelihurmokseen. Hän tuntee soturinsa ja soturit sotapäällikkönsä. 
(Sihvonen c, 14.) 


Myös tässä lauseessa Lätkäjätkä-Sihvonen käyttää sotaan ja sodankäyntiin 
viittaavia termejä. Lauseista voi myös ymmärtää, että yrittämällä ja kaikkensa 
antamalla sekä oikeanlaisella henkisellä otteella voi pärjätä jääkiekossa hyvin. 
Se on melkein täysi vastakohta Johtava-Sihvosen jääkiekko on taktinen peli - 


retoriikalle. 


3.2. Petteri Sihvonen — valmentaja 


Johtava-Sihvosen roolissa Petteri Sihvonen tuo mielellään esille valmentajien 
aseman tärkeyden. Koska hän on itsekin jääkiekkovalmentaja, nousee esiin 
Jokisen (2002, 133 — 135) esiin nostamiin vakuuttamisen keinoihin liittyvä ky- 


symys. 

Ensinnäkin Jokisen mukaan etäännyttämällä omat intressinsä argumentoinnis- 
taan voi vakuuttaa yleisönsä paremmin (2002, 133). Nähdäkseni Sihvonen toi- 
mii tismalleen päinvastoin. Jokisen mukaan omien intressien etäännyttäminen 
on eräänlaista pyyteettömyyttä, eli mikäli argumentin esittäjän oletetaan ajavan 
omaa etuaan, niin yleisön vakuuttaminen vaikeutuu. Sihvonen kuitenkin ajaa 
melko näkyvästi oman ammattikuntansa, valmentajien, etua. Tästä on esimerk- 
kinä kaksi artikkelia, Kuohittujen miesten kevät (Sihvonen d) ja Käärme lume- 


puutarhassa (Sihvonen e). 


Ensin mainitussa artikkelissa Sihvonen hyökkää jääkiekkoliiton puheenjohtajaa 
Kalervo Kummolaa päin valmentajien, etenkin maajoukkueen päävalmentaja 
Jukka Jalosen, asemaa koskien. Sihvosen mielestä Kummola valitsi lopullisesti 
puolensa - -. Hän on pelaajien johtaja, ei valmentajien johtaja. Sihvonen halu- 
aisi, että valmentajat lyöttäytyisivät yhteen ja laatisivat Kalervo Kummolan vas- 


taisen julkilausuman. Sihvosen mukaan 


”Jäähallien käytävillä Kummolan julkea valmentajaviha on yleinen 
puheenaihe valmentajien kesken, mutta sen vertaa porukassa ei 
ole miestä, että kissa nostettaisiin avoimesti pöydälle. Valmentajat 
ovat ammattikuntana niin hajalle lyötyä porukkaa, ettei yhteistä rin- 
tamaa ja solidaarisuutta löydy. Kukin kärsii nahoissaan ja luo ympä- 
rilleen jonkinmoista tukiverkkoa henkensä pitimiksi”. (Sihvonen d, 
15) 


Sihvonen siis kritisoi paitsi esimiehiä, myös valmentajia. Hän osaa olla itsekriit- 
tinen valmentajien ammatillisen aktiivisuuden suhteen ja haluaa heiltäkin toimia. 


Pääpaino on kuitenkin valmentajien puolella pysymisessä. 


Jukka Jalosen valmennustiimi vei leijonat kaikkien aikojen kovim- 
massa jääkiekkoturnauksessa - - pronssille 


Se, että olympialaisten pronssikaan ei riittänyt valmennusjohdolta 
riittäväksi näytöksi, on käsittämätön asia. (Sihvonen d, 15) 


Aiemmin mainitsemallani suoraviivaisella argumentoinnilla Sihvonen löytää rat- 


kaisunkin. 

Leijonien päävalmentajalla on aina niskassaan valtavat paineet. On 
kohtuutonta, että Kummola omalla puoskaroinnillaan lisää näitä 
paineita. Jos Kummola olisi tehtäviensä tasalla, hän olisi luonut il- 
mapiirin, jossa päävalmentajan olisi optimaalisinta toimia. (Sihvo- 
nen d, 15). 


Sihvosen retoriikan mukaan Suomen jääkiekkomaajoukkue saa parhaan mah- 
dollisen tuloksen, jos se saa esimiehiltään tukea ja toimivan työympäristön. Ja 
koska Kummola ei sitä anna, niin koko suomalainen jääkiekko tulee siitä kärsi- 
mään. Tässä artikkelissa Sihvonen käyttää Lätkäjätkä-Sihvosen kikkoja, selviä 
vastakkaisia rooleja, aiheen lievää yksinkertaistamista ja ilmapiirin sekä tuen 


korostamista pelitaktisten ulottuvuuksien sijaan. 


Toinen artikkeli, jossa Sihvonen hyvin näkyvästi puolustaa valmentajien ammat- 
tikuntaa, on Käärme lumepuutarhassa (Sihvonen e). Siinä Sihvonen leimaa jäl- 
leen valmentajien esimiehen, tällä kertaa jääkiekkoseura Jokereiden toimitus- 


johtaja Jarmo Kekäläisen. Sihvonen tiivistää tilanteen jo artikkelin alkupäässä. 


En haluaisi olla päävalmentaja Hannu Jortikan housuissa. Luvassa 
on koleudessaan vähintäänkin mielenkiintoinen kausi Jokereissa. 
Resursseja ja rahaa on käytössä enemmän kuin kenelläkään val- 
mentajalla koskaan ja missään suomalaisen sarjajääkiekkoilun his- 
toriassa. Silti asiat ovat poissa tolaltaan. Jortikan esimiehenä teuta- 
roi mies, joka ei ole valmentanut jääkiekkoa pätkääkään. (Sihvonen 
e, 8.) 


Sihvosen mukaan Jortikka on siis valmentajana lähes täydellisessä asemassa, 
lukuunottamatta esimiestään. Tässä artikkelissa Sihvonen puolustaa valmenta- 
jakuntaa pääosin pelitaktiikan kautta Johtava-Sihvosen tyyliin. Ensinnäkin Joke- 
reiden pitäisi panostaa siihen, että joukkue sopii päävalmentajan pelitaktiikkaan, 


Sihvosen sanoin 


millaisia pelaajia tarvitsee pelitavan puolesta Jokereiden Jortikka? 
Tietääkö Kekäläinen sen? - - Pelkään pahoin, että Kekäläinen ei 
paljoa piittaa siitä, mitä Jortikka ja jortikkalainen pelitapa tarvitsevat. 
(Sihvonen e, 11.) 

Sihvonen menee päätelmissään jopa niin pitkälle, että hän kyseenalaistaa 
yleensäkin toimitusjohtajan roolin jääkiekossa: päävalmentaja on akuutisti aina 


toimitusjohtajaa tärkeämpi henkilö organisaatiossa. 


Kekäläisen valmentamattomuuden korostaminen toistuu läpi tekstin. Toisto ja 
tautologia ovatkin eräitä Jokisen (2002, 154) esiin nostamia vakuuttamisen reto- 
risia keinoja. Artikkelissa valmentamattomuuteen viitataan suorasti tai epäsuo- 
rasti kuusi kertaa, esimerkiksi viittaamalla siihen suoraan Kekäläinen - - veti 
päivääkään valmentamatta valmentajan valekaavun ylleen tai kiertäen Kekäläi- 


sen ote jääkiekkoon muistuttaa liikaa niitä taviksille suunnattuja manageripelejä. 


Artikkelissa löytyy myös Lätkäjätkä-Sihvosen piirteitä. Kielenkäyttö on välillä 
mahtipontista, kuten jääkiekkoristiretki, kukkopoika ja ”yövelin kirves heilahtaa. 
Välillä Sihvonen hyökkää jopa Kekäläisen persoonaa kohtaan, kuten toteamalla 
aivan kuin Jarmo Kekäläinen olisi rakastunut pelaajaansa Ben Eavesiin tai ky- 
symällä oliko Kekäläinen liian suoraviivainen pyrkyri jopa kaikkien pyrkyrikult- 
tuurien emämantereella Pohjois-Amerikassa. Argumentoinnin pääpaino on 
nähdäkseni kuitenkin pelitaktisen puolten, kuten päävalmentajan ja pelaajama- 


teriaalin, pohtimisella. 


3.3. Petteri Sihvonen — suomalaisen jääkiekon totuuden torvi 


Petteri Sihvonen pyrkii kaksoisroolillaan puolustamaan suomalaista jääkiekkoa 
mahdollisimman kattavasti — sekä suomalaisen pelitavan analyyttisena johtotäh- 
tenä että jääkiekon etua rakkaudella ajavana totuuden torvena. Totuuden torvi - 
rooli näkyy artikkelissa Vuosikymmenen kyseenalaiset kasvot , jossa Sihvonen 
kertaa omasta norsunluutornistaan 2000-luvun alun suomalaisen jääkiekon 


merkittäviä teemoja, mikä on onnistunut ja mikä epäonnistunut. 


Puolustaessaan suomalaista jääkiekkoa Sihvonen käyttää lähes yksinomaan 


Lätkäjätkä-rooliaan. Artikkelissa Vuosikymmenen kyseenalaiset kasvot (Sihvo- 

nen a) Sihvonen jakoi suomalaisen jääkiekon neljään kategoriaan, joita hän käy 
jutussa läpi. Kategoriat ovat jääkiekon SM-liiga, Suomen jääkiekkoilun toiseksi 
korkein sarjataso Mestis, maajoukkue sekä juniorijääkiekkoilu. Jokainen kate- 
goria on lätkäjätkäsihvosmaiseen tyyliin vahvasti henkilöity joko yhteen seuraan 


tai henkilöön. 


SM-liigaosassa keskiössä on seura, Oulun Kärpät, joka on niittänyt eniten me- 
nestystä 2000-luvulla. Kärppiä, eli Puolen Suomen Joukkuetta Sihvonen nimit- 
tää jopa ilmiöksi, mahtiseuraksi ja siunaukseksi, joka on esimerkki kaikille SM- 
liigan joukkueille. Sihvonen nostaa esiin mielestään hyviä piirteitä: Kärpät tekee 
ratkaisut urheilupää edellä, seuran ydintuote on kunnossa, Kärpillä on selvä 
strategia ja valmentajina ja muualla joukkueen johdossa on viimeisen päälle 
ammattimiehiä. Toisaalta Sihvonen myös vertaa Kärppiä Etelä-Suomen suuriin 
joukkueisiin, Jokereihin ja HIFK:hon, joilla ei ole varaa leikitellä menestyksen 


suhteen. 


Mestis-sarjan Sihvonen henkilöi Juhani Tammiseen, jota hän on kehunut vuo- 
sia. Sihvonen käyttää Tammisesta yleisesti tunnettua lempinimeä Aurinko- 
kuningas ja aloittaa koko Mestistä koskevan osansa raamatullisella lauseella 
Katsokaa häneen nyt, sillä hänen jälkeensä tulee vedenpaisumus. Sihvonen 
vertaa Tammista muihin suomalaisiin jääkiekkoihmisiin. Sihvosen mukaan 
Tamminen on ilmiöntekijä, johon pienisieluisten ihmisten raivonpurkaukset ja 
pahansuopaisuus kohdistuvat. Sihvonen nostaa esille Tammisen positiiviset 
saavutukset, kuten sen, että 2000-luvun Mestis olisi ollut paljon vähäpätöisempi 
valtakunnallinen kakkostason palloilusarja. Sihvosen mukaan Tamminen on 
myös tehnyt väsymättä ja vaivojaan säästämättä kabinettityötä ja nostanut 
joukkueensa Sportin liigakarsintoihin, jossa se jäi maalin päähän liiganoususta. 
Toisaalta jääkiekkoa seuraavien piirissä on yleisesti tiedossa Juhani Tammisen 
melko hankalaksi väitetty luonne, jonka kerrotaan lähes tuhonneen kokonaisia 


seuroja. Tästä Sihvonen kuitenkin vaikenee. 


Myös maajoukkuetta käsittelevässä osiossa Sihvonen nostaa esiin oman suo- 
sikkinsa, entisen maajoukkueen päävalmentajan Raimo Summasen. Summasta 


käsittelevässä osiossa Sihvonen rakentaa lätkäjätkäsihvosmaisesti draaman 

kaaren: ensin 90-lukulainen pelitapamme tuli tiensä päähän, sitten Kalervo 
Kummola teki nerokkaan vedon ja palkkasi Leijonien peräsimeen nuoren, tu- 
lisieluisen Raimo Summasen, jonka oli tuotava muutos suomalaiseen jääkiek- 
koiluun sen rakenteita myöten. Summanen onnistui tehtävässään hämmästyttä- 
vällä vauhdilla, mistä johtuen Leijonat palasi kansainvälisen jääkiekkoilun terä- 
vimmälle huipulle. Sitten Summanen törmäsi voimakkaan persoonansa voimalla 
päin heikkoja rakenteita, jolloin Kummola joutui erottamaan lempisuojattinsa, 


koska kuunteli lakeijoitaan. 


Sihvonen ei myöskään säästele ylistyssanoja Summasen kohdalla. Visionääri ja 
toteuttaja Summanen johti maajoukkueen menestykseen, loi suomalaista peli- 
tapaa ja Summasen toiminnasta kummunneet pelitapakeskustelut ovat johta- 
neet pelikirjojen kehittymiseen ja nyanssien hioutumiseen. Näillä saavutuksilla 
on Sihvosen mukaan täysin kiistatonta, että Summanen on merkittävin 2000- 
luvulla operoinut jääkiekkovalmentajamme. Summanen on myös voimakas 


persoona, eikä missään nimessä esimerkiksi hankala luonne. 


Toisaalta Sihvosen yleisönä on tässä artikkelissa osittain myös Johtava- 
Sihvosen erityisyleisö, joka on seurannut Sihvosen tekstejä aiemminkin. Esi- 
merkiksi viittaukset Summasen valmentajahistoriaan avautuvat parhaiten, jos 


on seurannut Sihvosen aiheesta käymää keskustelua 2000-luvun alkupäässä. 


Viimeisenä Sihvonen käsittelee Vuosituhannen kyseenalaiset kasvot - 
artikkelissa juniorijääkiekkoilua. Jälleen hän ottaa esille Johtava-Sihvosen uni- 
versaaliyleisölle tutun aiheen, Nuoren Suomen, mutta käsittelee sitä myös Lät- 
käjätkä-Sihvosen tyyliin. Jo otsikossa Sihvonen ottaa puolustavan kannan, sillä 
otsikko on Piikkinä lajin lihassa. Laji, jääkiekko, kärsii siis Nuoresta Suomesta. 
Nuori Suomi on juniorijääkiekkoilua koskeva hanke, joka pyrkii tasapäistämään 
junioreita ”kaikki pelaa”-sloganilla. Sihvosen mukaan tämä on sellaista puuhas- 
telua, ettei siitä ole enää huippu-urheilun pohjaksi. Sihvonen nimittää Lätkäjät- 
kä-Sihvosen värikkääseen tyyliin Nuorta Suomea jopa syöväksi. Tauti tiede- 
tään, mutta sädehoidoista kieltäydytään. Toisin sanoen Sihvonen pitää Nuorta 
Suomea Suomen jääkiekkoilun ja huippu-urheilun tappavana instituutiona. 


Myös muista artikkeleista tuttu sana kastroi on käytössä kuvaamaan Nuoren 

Suomen suomalaiselle jääkiekkoilulle tekemää tuhoa. Vahva kontrastien luomi- 
nen on tässäkin osiossa suuressa roolissa. Sihvonen rinnastaa jääkiekkoval- 
mentajat nykyisin juniorijoukkueiden päätökset tekeviin vanhempainkokouksiin. 
Jääkiekkovalmentajat ovat Sihvosen mukaan ammattilaisia, kun taas päätöksis- 
tä vastaavat eivät ymmärrä urheilusta ja jääkiekosta edes auttavalla tasolla. 
Syylliseksi Sihvonen henkilöittää kaksi tahoa: Eero Lehden, joka perusti Nuori 


Suomi -liikkeen ja Suomen Jääkiekkoliiton, jonka 


kyvyttömyys keskustella saati harrastaa itsetutkiskelua johtivat 
2000-luvun alun mittaan siihen, että liiton virkamiehet ovat enem- 
män puolustaneet Nuorta Suomea. (Sihvonen a, 25.) 

4 YHTEENVETOA JA POHDINTAA 


Jokaisella journalistisella tekstillä on jokin tarkoitus. Lähdin tutkimaan sitä, kuin- 
ka hyvin toimittaja voi ohjailla lukijaa sitä tarkoitusta kohti. Entä voiko kirjoittaes- 


sa omaksua tietyn roolin riippuen siitä, kenelle kirjoittaa? 


Valitsin tutkimuksessani avuksi oikean armeijan retoriikan ja vakuuttamisen kei- 
nojen tutkijoita Aristoteleesta Perelmaniin ja Jokiseen, mutta rajasin lopulta apu- 
joukkoni muutamaan. Löysin tutkimusaineistosta melko nopeasti Petteri Sihvo- 


sen kahtiajakautuneen mediapersoonan, ja nostin sen tutkielmani kärjeksi. 


Löysin tutkielmassani Petteri Sihvoselle kaksi roolia, joissa hän hyödyntää eri 
vaikuttamisen keinoja ja joissa hän käsittelee eri teemoja. Kahden roolin ylläpi- 
täminen on mielestäni fiksu veto Sihvoselta. Jääkiekkoa seuraava yleisö on hy- 
vin laaja, ja siksi yleisön ääripäät ovat kiinnostuneita eri asioista. Toinen ääripää 
yleisöstä on kiinnostunut pelin taktisesta puolesta eli siitä, voiko jääkiekon takti- 
silla elementeillä esimerkiksi kompensoida huonompaa pelaajamateriaalia tai 
voiko vastustajan taktiikkaan vastata erilaisilla peliteorioilla. Tämä on kenties 
Sihvosen se tunnetumpi rooli, Johtava Analyytikko eli tutkielmassani Johtava- 
Sihvonen. Johtava-Sihvosen havaitsin pilkkovan pelin taktiset osa-alueet hyvin 
tarkkaan ja analysoivan niitä kiihkottomasti, lähes tieteellisellä tarkkuudella. Pe- 
lin ulkopuolisilla asioilla ei Johtava-Sihvoselle ole niin suurta merkitystä, vaan 
itse peli ratkaisee. Johtava-Sihvonen on myös itse ollut valmentaja, mistä syys- 
tä valmentajien ammattikunnan ja valmentajien roolin puolustaminen nousi Joh- 


tava-Sihvosen yhdeksi pääteemoista. 


Sihvosen toinen, vähemmän tunnettu, mutta useammin käytössä oleva rooli on 
peliin intohimoisesti suhtautuva lätkäjätkä, eli tutkielmassani Lätkäjätkä- 
Sihvonen. Lätkäjätkä-Sihvonen suhtautuu peliin enemmän tunteella ja käsittelee 
myös pelin ulkopuolisia asioita, kuten joukkueiden pelaajien, valmentajien ja 
Jääkiekkoliiton suhteita. Lätkäjätkä-Sihvonen pyrkii vaikuttamaan laajempaan 
yleisöön kuin Johtava-Sihvonen, sillä hän suuntaa tekstinsä universaaliyleisölle, 


eli käytännössä kaikille suomalaisesta jääkiekosta kiinnostuneille. Lätkäjätkä- 

Sihvonen käyttää jopa dramaattista kieltä, kärjistää tilanteet melkein mustaval- 
koisiksi ja ottaa huomioon esimerkiksi tunne- ja tahtotilojen merkityksen pelissä. 
Lätkäjätkä-Sihvonen pyrkii profiloitumaan eräänlaiseksi jääkiekon puolustajaksi 
tai totuuden torveksi, ja hänen teksteissään mennään usein suomalaisen jää- 


kiekkoilun etu edellä. 
Vain yksi asia jäi vaivaamaan. Käyttääkö Petteri Sihvonen keinoja tiedostaen 


vai tiedostamattaan? Mikäli kahden roolin Sihvonen on suunniteltu kuvio, niin 


nostan hänelle hattuani. Se on nimittäin nerokas strategia. 

